32004L0110
L 365/24
JURNALUL OFÍCIAL AL UNIUNII EUROPENE
DIRECTIVA 2004/110/CE A COMISIEI
din 9 decembrie 2004
de adaptare pentru a șasea oară la progresul tehnic a Directivei 96/49/CE a Consiliului de apropiere a legislațiilor statelor membre cu privire la transportul feroviar de mărfuri periculoase
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 96/49/CE a Consiliului din 23 iulie 1996 de apropiere a legislațiilor statelor membre cu privire la transportul feroviar de mărfuri periculoase (1), în special articolul 8,
întrucât:
(1)
Anexa la Directiva 96/49/CE face trimitere la Regulamentul privind transportul feroviar internațional de mărfuri periculoase (RID), aplicabil de la 1 iulie 2003.
(2)
RID se actualizează la fiecare doi ani. În consecință, următoarea versiune modificată se aplică de la 1 ianuarie 2005, cu o perioadă de tranziție până la 30 iunie 2005.
(3)
Prin urmare, este necesară modificarea anexei la Directiva 96/49/CE.
(4)
Măsurile prevăzute prin prezenta directivă sunt în conformitate cu avizul Comitetului pentru transportul de mărfuri periculoase menționat la articolul 9 din Directiva 96/49/CE,
ADOPTĂ PREZENTA DIRECTIVĂ:
Articolul 1
Anexa la Directiva 96/49/CE se înlocuiește cu următorul text:
„Regulamentul privind transportul feroviar internațional de mărfuri periculoase (RID) care figurează în anexa I la apendicele B la Convenția pentru transportul feroviar internațional (COTIF), aplicabil de la 1 ianuarie 2005, înțelegându-se că termenii «parte contractantă» și «state sau căi ferate» se înlocuiesc cu termenul «stat membru».
Textul modificărilor din versiunea 2005 a RID se va publica de îndată ce va fi disponibil în toate limbile oficiale ale Comunității.”
Articolul 2
(1) Statele membre pun în aplicare actele cu putere de lege și actele administrative necesare pentru a se conforma prezentei directive până la 1 iulie 2005. Comisiei îi sunt comunicate de îndată de către statele membre textele acestor acte, precum și un tabel de corespondență între aceste acte și prezenta directivă.
Atunci când statele membre adoptă aceste acte, ele conțin o trimitere la prezenta directivă sau sunt însoțite de o asemenea trimitere în momentul publicării lor oficiale. Statele membre stabilesc modalitatea de efectuare a acestei trimiteri.
(2) Comisiei îi sunt comunicate de către statele membre textele principalelor dispoziții de drept intern pe care le adoptă în domeniul reglementat de prezenta directivă.
Articolul 3
Prezenta directivă intră în vigoare în a douăzecea zi de la data publicării sale în Jurnalul Oficial al Uniunii Europene.
Articolul 4
Prezenta directivă se adresează statelor membre.
Adoptată la Bruxelles, 9 decembrie 2004.